Błobošojce (JoS/SN). Wona njeje jeno swjatnica, ale ma tež historiski wuznam. Katolska cyrkej swj. Józefa w Błobošojcach (Bloischdorf), wjesnym dźělu gmejny Feliksowy jězor, bu w 14. lětstotku, snano samo hižo prjedy natwarjana. Na kóždy pad wobsteji hač do dźensnišeho z cyhelow, błudźenkow a je najstarša wjesna cyrkej bywšeho wokrjesa Grodk. Nimo Błobošojc słušachu tež Bukow (Groß Buckow), Tšadow (Stradow), Jaseń (Jessen), Łojow (Groß Luja), Syjk (Graustein) a Lěšće (Hornow) ke Grodkowskej katolskej wosadźe. Za čas reformacije bu Boži dom ewangelski, po Třicećilětnej wójnje pak zaso katolski. Wjesnjenjo wšak wostachu dale ewangelscy, tak přirjadowachu jich ewangelskej wosadźe w Syjku. A slědowachu hišće dalše změny a struktury. Hakle wot lěta 2000 słuša wjesna cyrkwička do Grodkowskeje katolskeje wosady.
szl_Latn